AN COIMISIÚN EORPACH An Bhruiséil,10.12.2021 COM(2021) 785 final 2021/0413(NLE) Togra le haghaidh CINNEADH ÓN gCOMHAIRLE maidir leis an seasamh atá le glacadh thar ceann an Aontais Eorpaigh i gCoimisiún Iascaigh an Aigéin Chiúin Thuaidh



MEABHRÁN MÍNIÚCHÁIN 1.Ábhar an togra Baineann an togra seo le Cinneadh lena mbunaítear an seasamh atá le glacadh thar ceann an Aontais ag cruinnithe de Choimisiún Iascaigh an Aigéin Chiúin Thuaidh (NPFC) idir 2022 agus 2027 chun bearta caomhnaithe agus bainistíochta a ghlacadh. 2.Comhthéacs an togra 2.1.An Coinbhinsiún um Chaomhnú agus Bainistiú Acmhainní Iascaigh na Mórmhara san Aigéan Ciúin Thuaidh Is é is aidhm don Choinbhinsiún um Chaomhnú agus Bainistiú Acmhainní Iascaigh na Mórmhara san Aigéan Ciúin Thuaidh (Coinbhinsiún NPFC), caomhnú fadtéarmach agus úsáid inbhuanaithe acmhainní iascaigh i limistéar an Choinbhinsiúin a áirithiú trí NPFC a bhunú. Tháinig an Coinbhinsiún i bhfeidhm an 19 Iúil 2015. Is páirtí in NPFC é an tAontas, tar éis dó an Coinbhinsiún a dhaingniú de bhun Chinneadh 2022/XX/AE ón gComhairle. 2.2.NPFC Le Coinbhinsiún NPFC a bunaíodh NPFC chun acmhainní iascaigh a bhainistiú agus a chaomhnú i limistéar an Choinbhinsiúin. Glacann NPFC bearta chun caomhnú fadtéarmach agus úsáid inbhuanaithe acmhainní iascaigh atá faoina chúram a áirithiú. Mar chomhalta de NPFC, tá cearta rannpháirtíochta agus vótála ag an Aontas. Is de chomhthoil a dhéanann NPFC a chinntí go hiondúil; féadfaidh sé, áfach, cinntí a dhéanamh le tromlach trí cheathrú dá chomhaltaí, ach amháin i gcás ina bhforáiltear go sainráite i gCoinbhinsiún NPFC don chomhthoil. 2.3.Cinntí NPFC Tá an t‑údarás ag NPFC bearta caomhnaithe agus forfheidhmiúcháin atá ceangailteach ar na páirtithe conarthacha a ghlacadh maidir leis na hiascaigh atá faoina chúram. I gcomhréir le hAirteagal 9(1)(b) de Choinbhinsiún NPFC, tagann na bearta i bhfeidhm 90 lá tar éis an dáta a chuirfidh NPFC in iúl do na páirtithe conarthacha iad. Má dhéanann aon chomhalta de NPFC agóid i gcoinne cinnidh coicís ar a laghad roimh an dáta a thiocfaidh an cinneadh chun bheith ceangailteach, ní bheidh an cinneadh ina cheangal ar an gcomhalta sin an oiread agus a bhainfidh leis an agóid. Féadfaidh agóid a dhéanamh in aghaidh cinnidh ar an aon fhoras amháin go bhfuil an cinneadh ar neamhréir le forálacha Choinbhinsiún NPFC, Choinbhinsiún 1982 de chuid na Náisiún Aontaithe maidir le Dlí na Farraige nó Chomhaontú 1995 de chuid na Náisiún Aontaithe maidir le Stoic Éisc, nó go ndéantar idirdhealú gan bonn cirt in aghaidh an chomhalta agóide leis an gcinneadh. 3.An seasamh atá le glacadh thar ceann an Aontais Bunófar an seasamh atá le glacadh thar ceann an Aontais ag cruinnithe bliantúla na n‑eagraíochtaí réigiúnacha bainistithe iascaigh (ERBInna) de réir cur chuige dhá shraith. Leagtar amach le Cinneadh ón gComhairle bunphrionsabail agus treoshuíomhanna sheasamh an Aontais ar bhonn ilbhliantúil agus, dá éis sin, déanfar an seasamh a choigeartú le haghaidh gach cruinnithe bhliantúil le páipéir leathoifigiúla ón gCoimisiún a phléifear i Meitheal na Comhairle. Tá prionsabail agus treoshuíomhanna ginearálta sa Chinneadh, ach cuirtear sainiúlachtaí NPFC san áireamh a mhéid is féidir. Ina theannta sin, leagtar amach ann an próiseas caighdeánach chun seasamh an Aontais a bhunú bliain i ndiaidh bliana, mar a d’iarr na Ballstáit. 4.Bunús dlí

4.1.Bunús dlí don nós imeachta 4.1.1.Na prionsabail In Airteagal 218(9) den Chonradh ar Fheidhmiú an Aontais Eorpaigh (CFAE), déantar foráil maidir le cinntí lena leagtar síos ‘na seasaimh a ghlacfar thar ceann an Aontais i gcomhlacht arna chur ar bun le comhaontú nuair a iarrtar ar an gcomhlacht sin gníomhartha a ghlacadh a bhfuil éifeachtaí dlíthiúla leo, seachas gníomhartha lena bhforlíonfar nó lena leasófar creat institiúideach an chomhaontaithe’. Áirítear ar na ‘gníomhartha a bhfuil éifeachtaí dlíthiúla leo’ gníomhartha a bhfuil éifeachtaí dlíthiúla leo de bhua rialacha an dlí idirnáisiúnta lena rialaítear an comhlacht i gceist agus ionstraimí nach bhfuil éifeacht cheangailteach leo faoin dlí idirnáisiúnta, ach a d’fhéadfadh ‘tionchar cinntitheach a imirt ar ábhar na reachtaíochta a ghlacfaidh reachtóir an Aontais Eorpaigh’. 4.1.2.Feidhm maidir leis an gcás seo Is comhlacht é NPFC arna bhunú le comhaontú, is é sin Coinbhinsiún NPFC. Na gníomhartha a iarrtar ar NPFC a ghlacadh, is gníomhartha iad a bhfuil éifeachtaí dlíthiúla leo. Beidh na gníomhartha atá beartaithe ceangailteach faoin dlí idirnáisiúnta, i gcomhréir le hAirteagal 8 de Choinbhinsiún NPFC, agus beidh siad in ann tionchar cinntitheach a imirt ar ábhar reachtaíocht an Aontais, is é sin: ·Rialachán (CE) Uimh. 1005/2008 ón gComhairle lena mbunaítear córas Comhphobail chun iascaireacht neamhdhleathach, neamhthuairiscithe agus neamhrialáilte (NNN) a chosc, a dhíspreagadh agus a dhíothú; ·Rialachán (CE) Uimh. 1224/2009 ón gComhairle, lena mbunaítear córas rialaithe Comhphobail chun comhlíonadh rialacha an Chomhbheartais Iascaigh a áirithiú; agus ·Rialachán (AE) 2017/2403 ó Pharlaimint na hEorpa agus ón gComhairle an 12 Nollaig 2017 maidir le bainistiú inbhuanaithe a dhéanamh ar chabhlaigh iascaireachta sheachtracha. Leis na gníomhartha atá beartaithe ní fhorlíontar ná ní leasaítear creat institiúideach Choinbhinsiún NPFC. Dá bhrí sin, is é Airteagal 218(9) CFAE an bunús dlí nós imeachta le haghaidh an Chinnidh atá beartaithe. 4.2.Bunús dlí substainteach 4.2.1.Na prionsabail An bunús dlí substainteach le haghaidh Cinneadh faoi Airteagal 218(9) CFAE, braitheann sé go príomha ar chuspóir agus ábhar an ghnímh atá beartaithe agus a bhfuiltear ag glacadh seasamh thar ceann an Aontais ina leith. Má shaothraítear dhá aidhm leis an ngníomh sin nó má tá dhá chomhpháirt ann agus más féidir ceann de na haidhmeanna sin nó de na comhpháirteanna sin a shainaithint mar phríomhaidhm nó mar phríomh‑chomhpháirt agus an ceann eile mar aidhm nó comhpháirt theagmhasach, ní mór an Cinneadh faoi Airteagal 218(9) CFAE a bhunú ar bhunús dlí substainteach aonair, is é sin an bunús dlí a éilítear de réir na príomhaidhme nó na príomh‑chomhpháirte. 4.2.2.Feidhm maidir leis an gcás seo Is le hiascaigh a bhaineann an príomhchuspóir agus ábhar na ngníomhartha atá beartaithe. Is é Rialachán (AE) Uimh. 1380/2013 an bunús dlí lena leagtar amach na prionsabail atá le léiriú leis an seasamh seo. Dá bhrí sin, is é Airteagal 43(2) CFAE bunús dlí substainteach an chinnidh atá beartaithe. Tá an Cinneadh le teacht in ionad Chinneadh 9784/17. 4.3.Conclúid Ba cheart Airteagal 43(2) CFAE, i gcomhar le hAirteagal 218(9) CFAE, a bheith mar bhunús dlí leis an gCinneadh atá beartaithe.

2021/0413 (NLE) Togra le haghaidh CINNEADH ÓN gCOMHAIRLE maidir leis an seasamh atá le glacadh thar ceann an Aontais Eorpaigh i gCoimisiún Iascaigh an Aigéin Chiúin Thuaidh TÁ COMHAIRLE AN AONTAIS EORPAIGH, Ag féachaint don Chonradh ar Fheidhmiú an Aontais Eorpaigh, agus go háirithe Airteagal 43(2), i gcomhar le hAirteagal 218(9) de, Ag féachaint don togra ón gCoimisiún Eorpach, De bharr an mhéid seo a leanas: (1)Le Cinneadh 2022/XX/AE ón gComhairle i mí Feabhra 2022, thug an tAontas i gcrích an Coinbhinsiún um Chaomhnú agus Bainistiú Acmhainní Iascaigh na Mórmhara san Aigéan Ciúin Thuaidh (Coinbhinsiún NPFC), lenar bunaíodh Coimisiún Iascaigh an Aigéin Chiúin Thuaidh (NPFC). (2)Tá NPFC freagrach as bearta caomhnaithe agus bainistíochta a ghlacadh chun cuspóirí Choinbhinsiún NPFC a bhaint amach. D’fhéadfadh sé go dtiocfadh na bearta sin chun bheith ina gceangal ar an Aontas. (3)Le Rialachán (AE) Uimh. 1380/2013 ó Pharlaimint na hEorpa agus ón gComhairle, foráiltear go bhfuil an tAontas lena áirithiú go mbeidh gníomhaíochtaí iascaireachta agus dobharshaothraithe inbhuanaithe san fhadtéarma ó thaobh an chomhshaoil de agus go mbainisteofar iad ar bhealach a bheidh comhsheasmhach leis na cuspóirí tairbhí eacnamaíocha, sóisialta agus fostaíochta a bhaint amach, agus lena gcuirfear le hinfhaighteacht soláthairtí bia. Foráiltear leis freisin go bhfuil an tAontas le cur chuige an réamhchúraim a chur i bhfeidhm i leith bainistiú iascaigh, agus go mbeidh sé d’aidhm aige a áirithiú go ndéanfaidh saothrú bheo-acmhainní bitheolaíocha na mara líon na speiceas atá á saothrú a athbhunú agus a chothabháil ag leibhéil atá in acmhainn an uastáirgeacht inbhuanaithe a tháirgeadh. Ina theannta sin, foráiltear leis go bhfuil an tAontas le bearta bainistíochta agus caomhnaithe a dhéanamh ar bhonn na comhairle eolaíche is fearr atá ar fáil, le tacú le forbairt an eolais eolaíoch agus na comhairle eolaíche, le hábhar muirí aischurtha a dhíchur de réir a chéile agus le modhanna iascaireachta a chur chun cinn a chuideoidh le hiascaireacht níos roghnaí a dhéanamh agus le gabhálacha de thaisme a sheachaint agus a laghdú a mhéid is féidir, agus le hiascaireacht a bhfuil tionchar íseal aici ar an éiceachóras muirí agus ar acmhainní iascaigh. Ina theannta sin, foráiltear go sonrach le Rialachán (AE) Uimh. 1380/2013 go bhfuil an tAontas leis na cuspóirí agus na prionsabail sin a chur i bhfeidhm le linn a chaidreamh seachtrach iascaigh a sheoladh. (4)De réir mar a luaitear i dTeachtaireacht Chomhpháirteach ó Ardionadaí an Aontais do Ghnóthaí Eachtracha agus don Bheartas Slándála agus ón gCoimisiún Eorpach maidir le International ocean governance: an agenda for the future of oceans [Rialachas idirnáisiúnta na n‑aigéan: clár oibre le haghaidh thodhchaí na n‑aigéan] agus na conclúidí ón gComhairle maidir leis an teachtaireacht chomhpháirteach sin, is cuid lárnach de ghníomhaíocht an Aontais sna fóraim sin bearta a chur chun cinn chun tacú agus cur le héifeachtacht na n‑eagraíochtaí réigiúnacha bainistithe iascaigh. (5)Tagraítear sa Teachtaireacht ón gCoimisiún chuig Parlaimint na hEorpa, chuig an gComhairle, chuig Coiste Eacnamaíoch agus Sóisialta na hEorpa agus chuig Coiste na Réigiún maidir le Straitéis Eorpach um Plaistigh i nGeilleagar Ciorclach, do bhearta sonracha chun plaistigh agus truailliú muirí chomh maith le trealamh iascaireachta a chailleadh nó a thréigean ar muir a laghdú. (6)Is iomchuí an seasamh a ghlacfar thar ceann an Aontais in NPFC don tréimhse 2022-2027 a bhunú, ós rud é go mbeidh bearta caomhnaithe agus forfheidhmithe NPFC ina gceangal ar an Aontas agus go mbeidh siad in ann tionchar cinntitheach a imirt ar ábhar dhlí an Aontais, eadhon, Rialachán (CE) Uimh. 1005/2008 ón gComhairle; Rialachán (CE) Uimh. 1224/2009 ón gComhairle; agus Rialachán (AE) 2017/2403 ó Pharlaimint na hEorpa agus ón gComhairle. (7)I bhfianaise nádúr athraitheach na n‑acmhainní iascaigh i Limistéar Choinbhinsiún NPFC, agus an gá atá ann dá bharr go n‑áireofar ar sheasamh an Aontais forbairtí nua, lena n‑áirítear faisnéis eolaíoch nua agus faisnéis ábhartha eile a thíolactar roimh chruinnithe NPFC nó lena linn, ba cheart nósanna imeachta a bhunú, i gcomhréir le prionsabal an chomhair dhílis i measc institiúidí an Aontais a chumhdaítear in Airteagal 13(2) den Chonradh ar an Aontas Eorpach (CAE), maidir le sonraíocht sheasamh an Aontais ó bhliain go bliain don tréimhse 2022-2027. TAR ÉIS AN CINNEADH SEO A GHLACADH: Airteagal 1 Leagtar amach in Iarscríbhinn I an seasamh atá le glacadh thar ceann an Aontais i gcruinnithe Choimisiún Iascaigh an Aigéin Chiúin Thuaidh (NPFC). Airteagal 2 Seolfar i gcomhréir le hIarscríbhinn II sonraíocht sheasamh an Aontais ó bhliain go bliain atá le glacadh sna cruinnithe de NPFC.